**سیګتاسSIGTAS  یا د  دولت د مالیاتي ادارې هر اړخیز معیاري سیسټم**

سیګتاس یا (د دولت د مالیاتي ادارې هر اړخیز معیاري سیسټم) د افغانستان په بریښنایي حکومتولۍ کي له مهمو او کلیدي سیسټمونو څخه دی. یاد سیسټم چي د عوایدي چارو د هر اړخیزو ماډیولونو ټولګه ده، چي ټولي مالیاتي چاري د یو واحد او جامع معلوماتي سیسټم له لاري په اتومات ډول محاسبه کوي، چي د مالیاتو راټولولو، د مالیاتي قوانینو پلي کولو، تنظیم، کنټرول او راپور ورکولو برخو کي په نړیوالو معیارونو سمبال بریښنایي سیسټم دئ، چي د هېواد په مالیاتي سکټور کي ترې په شفافه او چټک ډول ګټه اخیستل کیږي.

د سیګتاس سیسټم لاندي دندې ترسره کوي:

1. د مالیاتي قوانینو یو شان پلي کول؛
2. د مالیاتي اداري معیاري کول؛
3. د مالیاتي حسابونو جوړولو؛
4. د مالیاتي اسنادو ثبت او مالیه ورکوونکي ته دوسیه جوړول؛
5. د اظهارلیک چاپول؛
6. بررسي او د ورځنیو عوایدو راپور ورکول؛
7. اداري راپور ورکول؛
8. د جعل، تذویر او کتمان مخنیوی؛

سیګتاس د فساد په مخنیوي کي مثبت ثابت شوی دئ، چي په نړۍ کي تر ۲۵ زیات پرمختللي هېوادونه ګټه ترې اخلي او همدارنګه د انګلیسي نړیوالي ژبي تر څنګ په پښتو او دري هم د کاروني وړتیا لري.

سیګتاس سیسټم په انلاین ډول مالیه ورکوونکو ته برېښنايي اظهارلیک (E-Filing)، د مالیه ورکونکي پیژندني شمېره (TIN) او د لیکونو پېژندني آنلاین سیسټم(E-Letters) برخو کي خدمات وړاندي کوي.

د یادوني وړ ده، چي سیګتاس سیسټم د نورو دولتي ادارو له سیسټمونو سره د وصل کېدو وړتیا هم لري، چي اسیکوډا (ASYCUDA) یا د ګمرکي معلوماتو اتومات سیسټم، د افغانستان بانک له بین البانکي تادیاتو(ATS/APS) سیسټم، د کانونو او پطرولیم وزارت، د ملی تدارکاتو سیسټمونو سره وصل دي او د دې ترڅنګ د صنعت او سوداګرۍ وزارت د جوازونو سیسټم، د احصایې او معلوماتو د تذکرو سیسټم او نورو بیلابیلو اداراتو سره به ډیر ژر وصل سي.

هېره دي نه وي، چي یاد سیسټم قدرمنو مالیه ورکوونکو ته د نورو اسانتیاوو ترڅنګ ۲۴ ساعته انلاین خدمات هم وړاندي کوي.

 ګام پر ګام د برېښنایي حکومتولۍ پر لور